എമിറേറ്റി വനിതാ ദിനം: 30 വനിതാ കരകൗശല വിദഗ്ധരെ ആദരിച്ച് ഇന്ത്യന് റെസ്റ്റോറന്റ് അബുദാബി: എമിറേറ്റി വനിതാ ദിനത്തോട് അനുബന്ധിച്ച് 30 വനിതാ കരകൗശല വിദഗ്ധരെ ആദരിച്ച് ഇന്ത്യന് റെസ്റ്റോറന്റ്. എസ്എഫ്സി ഗ്രൂപ്പിന്റെ ഉടമസ്ഥതയിലുള്ള ഇന്ത്യന് പാലസ് റെസ്റ്റോറന്റിലാണ് വനിതാ കരകൗശല വിദഗ്ധരെ ആദരിച്ചത്. യുഎഇ ജനറല് വനിതാ യൂണിയനുമായി ചേര്ന്ന് 2014 മുതല് ഈ റെസ്റ്റോറന്റ് എമിറേറ്റി വനിതാ ദിനം ആചരിക്കുന്നുണ്ട്. വനിതാ ശാക്തീകരണ പരിപാടികള് പ്രോത്സാഹിപ്പിക്കുക എന്ന ലക്ഷ്യത്തോടെ 1975 ആഗസ്റ്റ് 27 നാണ് ജനറല് വനിതാ യൂണിയന് സ്ഥാപിച്ചത്. ഡാല്മ, അബുദാബി, അല് ഐന് എന്നിവിടങ്ങളിലെ റെസ്റ്റോറന്റുകളില് വെച്ചാണ് ഇന്ത്യന് പാലസ് രാജ്യത്തിന്റെ പൈതൃകം നിലനിര്ത്തുന്നതില് സംഭാവന നല്കിയ സ്ത്രീകളെ ആദരിച്ചത്. എസ്എഫ്സി ഗ്രൂപ്പ് ഡയറക്ടര് രോഹിത് മുരള്യയുടെ ഭാര്യ ഡനേസ രഘുലാലും മാനേജിംഗ് ഡയറക്ടറുടെ ഭാര്യ ബീന മുരളീധരനും ചടങ്ങില് പങ്കെടുത്തു. രാഷ്ട്രീയം, സാമൂഹിക പ്രശ്നങ്ങള്, അക്കാദമിക്, കല, ശാസ്ത്രം എന്നിങ്ങനെയുള്ള എല്ലാ മേഖലകളിലും യു.എ.ഇ.യിലെ സ്ത്രീകള് തങ്ങളുടെ വ്യക്തിമുദ്ര പതിപ്പിക്കുകയും യു.എ.ഇ.യെ സമത്വത്തിന്റെയും ഉള്പ്പെടുത്തലിന്റെയും ഇടമാക്കി മാറ്റുന്നതില് നിര്ണായക പങ്കുവഹിക്കുകയും ചെയ്തിട്ടുണ്ടെന്ന് മുരള്യ പറഞ്ഞു. സ്ത്രീകളുടെ പങ്കാളിത്തം കൊണ്ട് രാജ്യം കൂടുതല് മഹത്തരമാക്കുന്നതില് യു എ ഇ അഭിമാനിക്കുന്നുവെന്നും മുരള്യ വ്യക്തമാക്കി.